6. โครงการในอนาคต

6.1 โครงการในประเทศตุรกี

  ลักษณะโครงการ

  เพื่อให้สอดคล้องกับกลยุทธ์โดยรวมของการกระจายการดำเนินการผลิตตามหลักภูมิศาสตร์
  บริษัทกำลังอยู่ในระหว่างจัดตั้งโรงงานผลิตฟิล์มใหม่ในประเทศตุรกี เพื่อรองรับตลาดในทวีปยุโรป
  ตะวันออกกลาง และ รัฐเซีย/ซีไอเอส โดยในระยะเริ่มแรก
  โรงงานดังกล่าวจะผลิตแผ่นฟิล์มขนาดความกว้าง 8.7 เมตร ด้วยกำลังการผลิต 24,000
  ตันต่อปี และมีโรงงานผลิตกระแสไฟฟ้าร่วมเพื่อสนองความต้องการของโรงงานดังกล่าว ทั้งนี้
  จะมีการขยายสู่การผลิตแผ่นฟิล์มเคลือบอลูมิเนียม (Metallised Film) ด้วยกำลังการผลิต
  5,000 ตันต่อปี โรงงานจะตั้งอยู่ในเขตส่งเสริมการลงทุน (Free Zone) ในเมืองคอร์ลู
  (Corlu) ห่างจากกรุงอิสตันบูลไปทางทิศตะวันตกประมาณ 100 กิโลเมตร
  ในแผ่นดินใหญ่ของทวีปยุโรป ทำเลที่ตั้งของโรงงานจะให้ประโยชน์สูงสุดในด้านของการขนส่ง
  เนื่องจากอยู่ห่างจากท่าเรืออิสตันบูลเป็นระยะทางเพียง 80 กิโลเมตร
  รวมทั้งสามารถขนส่งทางบกไปยังตลาดต่างๆในทวีปยุโรป

  การที่โรงงานตั้งอยู่ในเขตส่งเสริมการลงทุนดังกล่าวทำให้ได้รับสิทธิประโยชน์ต่างๆ เช่น
  ได้รับยกเว้นภาษีเงินได้นิติบุคคล (ตราบเท่าที่ประเทศตุรกีร่วมอยู่ในกลุ่มสหภาพยุโรป)
  ภาษีมูลค่าเพิ่ม
  และอากรขาเข้าสำหรับการส่งออกไปยังประเทศนอกสหภาพยุโรปและนอกประเทศตุรกี นอกจากนี้
  เขตส่งเสริมการลงทุนดังกล่าวยังเพียบพร้อมไปด้วยระบบสาธารณูปโภคและป้องกันกิจการจากการแทรกแซงโดยรัฐบาลและเหตุการณ์ต่างๆที่ไม่คาดคิดอันเนื่องมาจากภาวะเศรษฐกิจในประเทศได้
  ในเดือนกรกฎาคม 2547 บริษัทได้จัดตั้งบริษัท โพลีเพล็กซ์ (สิงคโปร์) พีทีอี ลิมิเต็ด (“PSPL”)
  ในประเทศสิงคโปร์ ซึ่งเข้าถือหุ้นร้อยละ 100 ใน Polyplex Europa Polyester Film
  Sanayi ve Ticaret A.S. (“PE”) ในเดือนกันยายน 2547
  เพื่อดำเนินงานโครงการในประเทศตุรกีดังกล่าว

  เงินลงทุนในโครงการประมาณการว่าจะเท่ากับ 37.04 ล้านยูโร (เทียบเท่า 50
  ล้านเหรียญสหรัฐ โดยใช้อัตราแลกเปลี่ยน ยูโร/เหรียญสหรัฐ = 1.35) โดยจะมาจาก

-   เงินกู้ยืมประมาณ 15 ล้านยูโร (เทียบเท่า 20.25 ล้านเหรียญสหรัฐ) ซึ่ง PE
    กู้ยืมจากธนาคารในประเทศเยอรมนี โดยมีบริษัทเป็นผู้ค้ำประกัน

-   เงินทุนจำนวน 29.75 ล้านเหรียญสหรัฐ โดยจะได้มาจากบริษัทผ่าน PSPL ทั้งนี้
    เงินส่วนหนึ่งจำนวน 7 ล้านยูโร (เทียบเท่าประมาณ 9.45 ล้านเหรียญสหรัฐ)
    จะเป็นเงินกู้ยืมจากธนาคารไทย

เหตุผลในการลงทุน

  ปัจจัยสำคัญในการพิจารณาเลือกประเทศตุรกีเนื่องจากเป็นทางเชื่อมระหว่างทวีปเอเชียและยุโรป
  ซึ่งจะนำไปสู่ตลาดขนาดใหญ่ในประเทศต่างๆในทวีปยุโรป รัสเซีย/ซีไอเอส และ ตะวันออกกลาง
  โดยในปี 2547 ความต้องแผ่นฟิล์มพลาสติก PET ในประเทศยุโรปตะวันตกคิดเป็นร้อยละ 17
  ของตลาดโลก และ มีอัตราการบริโภคแผ่นฟิล์ม PET ต่อรายสูง (ดูรายละเอียดในข้อ 3.4.1)
  ประกอบกับการมีแรงงานที่มีความเชี่ยวชาญ
  อีกทั้งต้นทุนการดำเนินงานที่ค่อนข้างต่ำก็เป็นปัจจัยการพิจารณาที่สำคัญ
  ปัจจุบันประเทศตุรกีเป็นที่ตั้งของหน่วยศุลกากร (Custom Union)ของกลุ่มสหภาพยุโรป (EU)
  ซึ่งทำให้การเคลื่อนย้ายสินค้าปลอดภาษีระหว่างกันทำได้โดยสะดวก
  นอกจากนี้การมีโรงงานในตุรกีซึ่งอยู่ใกล้กับลูกค้าในประเทศยุโรป
  ยังจะทำให้สามารถเข้าถึงและผลิตสินค้าที่ตรงต่อความต้องการของลูกค้าได้ในเวลาอันรวดเร็วยิ่งขึ้น

  โรงงานจะตั้งอยู่ในเขตส่งเสริมการลงทุน (Free Zone) ของประเทศตุรกี
  ซึ่งมีสภาพแวดล้อมเหมาะแก่การลงทุน โดยเฉพาะอย่างยิ่งการดำเนินการนำเข้า/ส่งออกสินค้า
  เนื่องจากมีการควบคุมด้านเงินตราต่างประเทศน้อยมาก
  โดยผู้ลงทุนสามารถเปิดบัญชีฝากเงินตราต่างประเทศไว้ในธนาคาร หรือ
  นำเงินตราต่างประเทศเข้าและออกได้โดยเสรี
  นอกจากนี้ทำเลที่ตั้งโครงการดังกล่าวจะช่วยทำให้สามารถครอบคลุมตลาดลูกค้าในประเทศแถบยุโรปตะวันตก
  ซึ่งมีขนาดใหญ่
  มีความต้องการสูงและเป็นตลาดที่ไม่ได้มีการเพิ่มหรือขยายกำลังการผลิตมาเพื่อสนองความต้องการในช่วงเวลา
  3-4 ปีที่ผ่านมา แม้ว่าจะยังคงมีอัตราการเติบโตอย่างต่อเนื่องมาโดยตลอดก็ตาม
  ความต้องการแผ่นฟิล์ม PET ในกลุ่มธุรกิจ บรรจุภัณฑ์ อุตสาหกรรม และ
  อุปกรณ์ไฟฟ้าในแถบประเทศยุโรปตะวันตกมีอัตราการเติบโตเฉลี่ยร้อยละ 7.1 ในระยะเวลา 5
  ปีที่ผ่านมา และ
  เพื่อตอบสนองต้องการสินค้าในตลาดดังกล่าวจึงต้องมีการนำเข้าสินค้าประมาณร้อยละ 38- 40
  ซึ่งโดยส่วนใหญ่จะมาจากฐานการผลิตในประเทศเอเชียซึ่งความต้องการดังกล่าวส่วนใหญ่จะมาจากความต้องการในกลุ่มธุรกิจ
  PIE นอกจากนี้ โรงงานดังกล่าวยังสามารถครอบคลุมไปยังตลาดรัสเซียซีไอเอส
  ยุโรปกลางและยุโรปตะวันออก
  ซึ่งแม้ว่าตลาดดังกล่าวจะมีขนาดเล็กในปัจจุบันแต่ก็มีแนวโน้มการเติบโตสูงเมื่อพิจารณาจากการเติบโตทางเศรษฐกิจในภูมิภาค
  นอกจากนี้ประเทศรอบๆเขตเมดิเตอเรเนียนก็ยังเป็นกลุ่มเป้าหมายด้วยเช่นกัน
  ปัจจุบันนี้ลูกค้าในยุโรปส่วนกลางและยุโรปตะวันออกรวมถึงประเทศในแถบตะวันออกกลางต้องนำเข้าสินค้าเพื่อตอบสนองความต้องการ
  เนื่องจากยังไม่มีผู้ผลิตแผ่นฟิล์ม PET ที่สำคัญในภูมิภาคแถบนี้

  โครงการนี้จึงเป็นกลจักรสำคัญในแผนงานที่จะสร้างเครือข่ายทั่วโลกและเชื่อมต่อกับลูกค้าสำคัญๆในภาคอุตสาหกรรม
  ทั้งนี้
  บริษัทสามารถประหยัดค่าใช้จ่ายในการขนส่งและมีความเป็นไปได้ที่จะจำหน่ายผลิตภัณฑ์ได้ในราคาจำหน่ายที่สูงขึ้น
  ซึ่งจะสามารถชดเชยค่าใช้จ่ายในการดำเนินงานที่สูงขึ้นจากการที่ตั้งโรงงานในยุโรปไปได้

  สถานภาพปัจจุบัน

  ในปัจจุบัน โครงการได้มีการดำเนินการก่อสร้างเกือบเสร็จสิ้นแล้ว
  คาดว่าจะเสร็จสมบูรณ์ภายในเดือนตุลาคม 2548
  โดยสายการผลิตแผ่นฟิล์มเคลือบอลูมิเนียมจะเริ่มดำเนินการได้หลังจากนั้นประมาณ 3-4 เดือน
  ส่วนการดำเนินการด้านเอกสารหลักประกันเงินกู้สำหรับ PE ได้เสร็จสมบูรณ์แล้ว
  คาดว่าจะสามารถเริ่มเบิกเงินกู้ครั้งแรกได้ในไม่ช้านี้

แนวโน้มโครงการ

  จากประสบการณ์ของกลุ่มโพลีเพล็กซ์ในเอเชียตะวันออกเฉียงใต้
  การมีฐานการผลิตในประเทศลูกค้าเอง
  โดยมีการบริการลูกค้าที่รวดเร็วไม่เพียงเป็นข้อได้เปรียบที่ดีเหนือกว่าการที่ต้องนำเข้าสินค้าเท่านั้นแต่ยังเป็นการปรับปรุงความสามารถในการเข้าถึงลูกค้าอย่างมีนัยสำคัญอีกด้วย
  จากยอดขายปัจจุบันของกลุ่มในภูมิภาคดังกล่าว
  จะเห็นว่ามีปริมาณการผลิตเพิ่มขึ้นจากสายการผลิตใหม่ก็ยังนับว่าไม่มากนัก
  เมื่อเทียบกับความต้องการ
  ด้วยเหตุนี้จะทำให้บริษัทและบริษัทแม่มีช่องว่างทางการตลาดที่จะสามารถเพิ่มปริมาณการขายในตลาดภูมิภาคนี้ได้อีก
  เนื่องจากปริมาณสินค้ายังมีไม่เพียงพอกับความต้องการ
  จากประมาณการทางการเงินและแนวโน้มตลาด
  บริษัทมั่นใจว่าโครงการมีความเป็นไปได้ที่จะดำเนินการได้ตามเป้าหมาย

  เมื่อพิจารณาจากสภาวะตลาดในภูมิภาคดังกล่าว
  จำเป็นต้องมีการวางแผนครอบคลุมไปถึงการจัดตั้งสายการผลิตเม็ดพลาสติก PET
  เพื่อใช้เป็นวัตถุดิบในการผลิตแผ่นฟิล์ม PET ควบคู่ไปด้วย
  เพื่อให้มีโรงงานในลักษณะเดียวกับในประเทศไทย
  คณะกรรมการของบริษัทได้อนุมัติในหลักการให้ริเริ่มโครงการจัดตั้งโรงงานผลิตเม็ดพลาสติก PET
  เพื่อสนองความต้องการของโรงงานดังกล่าวในประเทศตุรกี เงินลงทุนในโครงการคาดว่า
  (ขึ้นอยู่กับเทคโนโลยี/กำลังการผลิตที่เลือก) จะอยู่ระหว่าง 7-10 ล้านยูโร (9.45-13.5
  ล้านเหรียญสหรัฐ) ขณะนี้ PE กำลังดำเนินการขอรับการอนุมัติในด้านต่างๆที่เกี่ยวข้องจากรัฐบาล
  ทั้งนี้ อาจกล่าวได้ว่า บริษัทได้รับหนังสือเสนอเงินให้กู้ยืมเพิ่มเติมจากธนาคารไทย 2 แห่ง
  รายละ 7 ล้านยูโร เพื่อใช้เป็นเงินลงทุนส่วนหนึ่งในโครงการเม็ดพลาสติกดังกล่าว

  เศรษฐกิจของประเทศตุรกีในระยะเวลาที่ผ่านมายังไม่มีเสถียรภาพมากนัก
  โดยยังมีความกังวลอย่างต่อเนื่องด้านการขาดดุลบัญชีเดินสะพัดสูง
  อัตราดอกเบี้ยและเงินเฟ้ออยู่ระดับสูง รวมถึงมีระดับหนี้ของประเทศสูง
  ซึ่งรัฐบาลตุรกีก็ได้ใช้ความพยายามปฏิรูปให้ระบบเศรษฐกิจมีความมั่นคงมากขึ้นโดยได้รับการสนับสนุนจากกองทุนการเงินระหว่างประเทศ
  (IMF) พร้อมกับการที่ตุรกีสมัครเข้าเป็นสมาชิกของสหภาพยุโรป

  อย่างไรก็ตามความเสี่ยงเกี่ยวกับสภาวะเศรษฐกิจของตุรกีไม่น่าจะส่งผลกระทบต่อบริษัทอย่างมีนัยสำคัญเนื่องจากโรงงานของบริษัทตั้งอยู่ในเขตที่ได้รับการส่งเสริมการลงทุน(Free
  Trade Zone) และสินค้าเกือบทั้งจะเป็นส่งออกไปจำหน่ายให้แก่ลูกค้าภายนอกประเทศ

  ดังนั้นจากการที่บริษัทขยายฐานการผลิตออกเป็น 2 ประเทศคือประเทศไทย และ ประเทศตุรกี
  นั้นจะทำให้บริษัทมีความเสี่ยงในระดับประเทศ(Country Risk)น้อยลง

6.2 โครงการแผ่นฟิล์ม PET เคลือบอลูมิเนียม (Metallised Film)

  บริษัทอยู่ในระหว่างติดตั้งเครื่องจักรอุปกรณ์เพื่อจัดตั้งสายการผลิตแผ่นฟิล์มเคลือบอลูมิเนียม
  (Metallised Film) ภายในพื้นที่โรงงานของบริษัทที่จังหวัดระยอง
  แผ่นฟิล์มดังกล่าวเป็นสินค้าที่มีมูลค่าเพิ่มโดยการนำแผ่นฟิล์ม PET
  ที่ผลิตจากโรงงานมาเคลือบด้วยอลูมิเนียมเพื่อให้มีคุณสมบัติต้านทาน(barrier properties)
  สูงขึ้นและทำให้สามารถจำหน่ายได้ในราคาที่สูงขึ้น แผ่นฟิล์ม metallised
  สามารถนำไปใช้งานได้หลายประเภทโดยเฉพาะในอุตสาหกรรมบรรจุภัณฑ์และงานตกแต่ง

  กำลังการผลิตที่กำหนดไว้ของ Metalliser (ขนาดความกว้าง 2.45 เมตร)
  และได้รับการอนุมัติจากคณะกรรมการส่งเสริมการลงทุนแล้ว เท่ากับ 7,500 ตันต่อปี
  เงินลงทุนในโครงการประมาณ 100 ล้านบาท โครงการนี้จะนำแผ่นฟิล์ม PET
  บางส่วนที่ผลิตได้จากสายการผลิตแผ่นฟิล์ม PET
  ทั้งสองสายการผลิตในปัจจุบันที่เคยจำหน่ายให้แก่ลูกค้าในแถบยุโรป ไปผลิตเป็น Metallised
  film โดยคาดว่าจะสามารถดำเนินงานเชิงพาณิชย์ได้ประมาณเดือนมิถุนายน 2548
  และจะสร้างรายได้ให้กับบริษัทในระหว่างปี 2548-2549
  และจะทำให้สามารถตอบสนองความต้องการของลูกค้าในอุตสาหกรรมต่าง ๆ มากขึ้น
  โดยเฉพาะลูกค้าในประเทศไทย เอเชียตะวันออกเฉียงใต้ สหรัฐอเมริกา เป็นต้น

6.3 การลงทุนใน บริษัท โพลีเพล็กซ์ (อเมริกา) อิงค์

  ตลาดอเมริกาเหนือเป็นตลาดส่งออกที่สำคัญแห่งหนึ่งนับแต่การก่อตั้งบริษัทเป็นต้นมา
  โดยคิดเป็นร้อยละ 25 ของปริมาณการจำหน่ายของบริษัทในปีบัญชีสิ้นสุดวันที่ 31 มีนาคม 2548
  ตลาดนี้ยังเป็นตลาดหลักแห่งหนึ่งของกลุ่มโพลีเพล็กซ์
  โดยปริมาณการจำหน่ายไปยังตลาดนี้คิดเป็นสัดส่วนที่สำคัญในช่วง 10 ปีที่ผ่านมา

  เมื่อบริษัทเริ่มดำเนินงานในประเทศไทยในกลางปี 2546
  สินค้าส่งออกจากบริษัทไปยังตลาดอเมริกาเหนือเริ่มเข้าไปทดแทนสินค้าที่ส่งออกจากประเทศอินเดีย
  โดยการจำหน่ายผ่านตัวแทนจำหน่ายรวมทั้งการจำหน่ายตรง ปัจจุบันบริษัทกำลังจัดตั้งบริษัทใหม่
  ทั้งนี้เพื่อขยายตลาดในอเมริกาเหนือเพิ่มมากขึ้น
  เพื่อทดแทนยอดขายในทวีปยุโรปที่จะโอนให้อยู่ในความรับผิดชอบของโรงงานในประเทศตุรกีที่จะเริ่มดำเนินงานในปลายปี
  2548
  และบริษัทเริ่มโอนการจำหน่ายสินค้าสำหรับตลาดสหภาพยุโรปให้อยู่ในการดูแลของโรงงานดังกล่าว
  ทั้งนี้ บริษัทเองจะเน้นตลาดสหรัฐอเมริกามากขึ้น รวมทั้งเจาะตลาดใหม่ๆ โดยเฉพาะอย่างยิ่ง
  ในภาคอุตสาหกรรมบรรจุภัณฑ์

  บริษัทใหม่มีชื่อว่า Polyplex (America) Inc. ทุนเรียกชำระแล้วจะเท่ากับประมาณ 1
  ล้านเหรียญสหรัฐ ซึ่งจะเป็นส่วนที่บริษัทถือหุ้นร้อยละ 80 (800,000 เหรียญสหรัฐ)
  ส่วนที่เหลือจะมาจากผู้ร่วมทุนในประเทศสหรัฐอเมริการายหนึ่ง ทั้งนี้
  ความต้องการเงินทุนหมุนเวียนคาดว่าจะเท่ากับประมาณ 1.5-2
  ล้านเหรียญสหรัฐซึ่งอาจจะมาจากการกู้ยืมเงินในนามบริษัทที่จะตั้งใหม่นี้หรือเงินกู้ยืม/เงินทุนเพิ่มเติมจากผู้ถือหุ้น
  ขณะนี้ บริษัทกำลังดำเนินการกำหนดนโยบายการตั้งราคาระหว่างกันกับบริษัทในเครือ
  (Transfer Pricing Policy) เพื่อใช้สำหรับการจำหน่ายแผ่นฟิล์มจาก PTL
  ไปยังบริษัทแห่งใหม่ในสหรัฐอเมริกาดังกล่าว
  โดยบริษัทจะเสนอที่ประชุมคณะกรรมการตรวจสอบและคณะกรรมการบริษัทเพื่ออนุมัตินโยบายดังกล่าวต่อไป

6.4 การลงทุนอื่น ๆ

  เพื่อเป็นการปรับปรุงความสามารถในการผลิตให้เพิ่มมากขึ้น ลดการสูญเสียระหว่างการผลิต
  พัฒนาสินค้า และควบคุมคุณภาพให้ดียิ่งขึ้น
  บริษัทจึงได้จัดสรรงบประมาณเพื่อการลงทุนทั้งขนาดเล็ก/ขนาดปานกลาง
  เงินลงทุนรวมสำหรับในช่วงเวลา 15 เดือนข้างหน้าคาดว่าจะเท่ากับ 125 ล้านบาท
  เพื่อนำมาใช้ในการปรับปรุงกระบวนการผลิต โดยการลงทุนที่สำคัญคือการเพิ่มจำนวนเครื่องตัด
  (slitting machine) การเพิ่มพื้นที่ในการจัดเก็บสินค้าอุปกรณ์
  รวมไปถึงการจัดหาอุปกรณ์เบ็ดเตล็ดต่างๆ